Valke-lede vas oor bedrog(Foto verskaf deur die Valke) Die Gautengse hoof van die Valke, genl.maj. Ebrahim Kadwa, het die ondersoekspan geloof ná die inhegtenisneming van twee manlike sersante Donderdag in Ivory Park in verband met bedrieglike reis-eise. Kapt. Ndivhuwo Mulamu, woordvoerder van die direktoraat vir prioriteitsmisdaadondersoeke (die Valke), het gesê die twee mans, wat onlangs by die eenheid vir ernstige korrupsie in Pretoria en Ivory Park tot sersante bevorder is, het glo fiktiewe akkommodasiefakture geskep toe hulle tussen 2015 en 2018 vir ondersoeke tussen provinsies heen gereis het. Hulle het die by hul polisiestasie se finansieskantoor ingedien vir verwerking,” het Mulamu gesê. Die Valke het die twee mans Donderdagoggend in Ivory Park in hegtenis geneem. Verdere ondersoek het onthul dat meeste van die gastehuise waarvoor die twee fakture ingedien het, nie bestaan nie. “Hul werkgewer, die Suid-Afrikaanse Polisiediens, het ŉ verlies van ongeveer R4 756 gely op alle akkommodasie-fakture wat die verdagtes ingedien het.” Die twee mans, onderskeidelik 35 en 42 jaar oud, staan tereg op aanklag van bedrog. Hulle sal na verwagting Vrydag in die landdroshof in Kempton Park verskyn. “Die direktoraat vir prioriteitsmisdaadondersoeke bly vasbeslote om bedrog en korrupsie onder wetstoepassers te takel. Ons sal seker maak dat die oortreders vervolg word,” het Kadwa bygevoeg.